Ο **Άντρια Ζίζιτς** (*Andrija Žižić*) (Σπλιτ, 14 Ιανουαρίου 1980) είναι Κροάτης πρώην διεθνής καλαθοσφαιριστής. Έχει ύψος 2,07 μ. και αγωνιζόταν τόσο ως πάουερ φόργουορντ, όσο και ως σέντερ. Από το 2016 αποτελεί τον αθλητικό διευθυντή της Τσιμπόνα Ζάγκρεμπ.

Σταδιοδρομία
------------

Γεννήθηκε στο Σπλιτ στις 14 Ιανουαρίου 1980. Ξεκίνησε την καριέρα του αγωνιζόμενος σε τοπικές ομάδες της Κροατίας όπως η Όμις Μόσορ και η Σολίν, με την οποία αγωνίστηκε στη β΄ κατηγορία τη σεζόν 1997-98.

Το 1998, υπέγραψε σε ηλικία 18 ετών το πρώτο του επαγγελματικό συμβόλαιο με την ΚΚ Σπλιτ. Με την ομάδα της Κροατίας αγωνίστηκε από το 1998 μέχρι και το 2003, καταφέρνοντας μάλιστα να κατακτήσει και ένα Πρωτάθλημα Κροατίας του 2003 και αναδείχτηκε πρώτος ριμπάουντερ στην Αδριατική Λίγκα με 8,2 μ.ο.. Το καλοκαίρι του 2003 και για τον επόμενο ενάμιση χρόνο αποκτήθηκε από την Τσιμπόνα Ζάγκρεμπ με την οποία αναδείχθηκε πρωταθλητής Κροατίας το 2004. Στα μέσα της σεζόν 2004-2005 μεταπήδησε στις τάξεις της Μπαρτσελόνα, με την οποία κατέκτησε ένα Κύπελλο Καταλονίας (2005).

Τη διετία 2005-2007 αγωνίστηκε με τον Ολυμπιακό Πειραιώς. Με την Ελληνική ομάδα δεν κατάφερε να κατακτήσει κάποιο εγχώριο τίτλο, ενώ και τις δύο χρονιές που αγωνίστηκε με την ερυθρόλευκη φανέλα, έφτασε μέχρι τα προημιτελικά της Ευρωλίγκας. 

Το καλοκαίρι του 2007 μεταπήδησε στον Παναθηναϊκό, υπογράφοντας μονοετές συμβόλαιο με οψιόν ανανέωσης για ένα ακόμα χρόνο και ετήσιες αποδοχές ύψους 800.000 ευρώ. Τελικά έμεινε μια σεζόν κατακτώντας το Πρωτάθλημα και το Κύπελλο Ελλάδας της σεζόν 2007-2008.

Την περίοδο 2008-2009 είχε ένα πέρασμα από την τουρκική Γαλατάσαραϊ αλλά και από την ισπανική Σαραγόσα. Από το 2009 μέχρι και το 2011 αγωνίστηκε στην ΚΚ Τσεντεβίτα Ζάγκρεμπ, με μοναδική εξαίρεση ένα ολιγόμηνο πέρασμά του από τη γαλλική Ασοσιασιόν Σπορτίβ ντε Βιλερμπάν Εβέιγ Λιονναί. Το καλοκαίρι του 2011 υπέγραψε συμβόλαιο συνεργασίας με την ΚΚ Τσιμπόνα Ζάγκρεμπ, στην οποία αγωνίστηκε για δύο χρόνια.

Τον Ιανουάριο 2014 υπέγραψε για ένα μήνα στην Αστάνα από το Καζακστάν, ενώ τον Φεβρουάριο της ίδιας χρονιάς πήρε μεταγραφή στην ισραηλινή Μακάμπι Τελ Αβίβ. Με τη Μακάμπι κατέκτησε τη μοναδική Ευρωλίγκα στην καριέρα του, καθώς και το Πρωτάθλημα Ισραήλ.

Συνέχισε την καριέρα του στην Ιταλία το 2014 και 2015, όπου αγωνίστηκε την Α2 Ιταλίας με τη Φορλί και την Πιατσεντίνα. Επέστρεψε για τρίτη φορά στην Τσιμπόνα το 2015.

Εθνική ομάδα
------------

Ο Άντρια Ζίζιτς έχει πραγματοποιήσει αρκετές συμμετοχές με την εθνική ομάδα μπάσκετ της Κροατίας. Έχει κατακτήσει επίσης το αργυρό μετάλλιο στο Ευρωμπάσκετ Παίδων (Κ-19) του ΄98 στη Βάρνα και το χάλκινο στο Παγκόσμιο Παίδων στη Λισαβώνα το 1999.

Εκτός παρκέ
-----------

Μετά την απόσυρσή του το 2016, σε ηλικία 36 ετών, έγινε ο τεχνικός διευθυντής της Τσιμπόνα Ζάγκρεμπ.

Προσωπική ζωή
-------------

Αδελφός του είναι ο καλαθοσφαιριστής της Αναντολού Εφές, Άντε Ζίζιτς.

Τίτλοι-Διακρίσεις
-----------------

### Συλλογικοί

#### ΚΚ Σπλιτ

* Πρωτάθλημα Κροατίας: (2003)

#### Τσιμπόνα Ζάγκρεμπ

* 3x Πρωτάθλημα Κροατίας: (2004, 2012, 2013)
* Κύπελλο Κροατίας: (2013)

#### Παναθηναϊκός

* Πρωταθλητής Ελλάδας: (2008)
* Κύπελλο Ελλάδας: (2008)

#### Μακάμπι Τελ Αβίβ

* Ευρωλίγκα: (2014)
* Πρωτάθλημα Ισραήλ: (2014)

### Ατομικοί

* Πρώτος σκόρερ στην Αδριατική Λίγκα: (2010)
* Πρώτος στα ριμπάουντ στην Αδριατική Λίγκα: (2003)
* MVP της αγωνιστικής στην Ευρωλίγκα: (9η αγωνιστική 2005/06)
* Ελληνικό All-Star Game: (2006)

Πηγές
-----

* 
*

Παραπομπές
----------

1. ↑  Newsroom. «Υπέγραψε στον ΠΑΟ ο Αντριαν Ζίζιτς | Η ΚΑΘΗΜΕΡΙΝΗ». *www.kathimerini.gr*. Ανακτήθηκε στις 3 Απριλίου 2021.
2. ↑  newsroom, sport-fm. «Στην Τσιμπόνα ο Ζίζιτς». *sport-fm.gr*. Ανακτήθηκε στις 3 Απριλίου 2021.
3. ↑  «ΑΝΑΚΟΙΝΩΣΕ ΖΙΖΙΤΣ Η ΜΑΚΑΜΠΙ». *NewsNowgr.com*. Ανακτήθηκε στις 3 Απριλίου 2021.
4. ↑  Team, Onsports (18 Μαΐου 2014). «Πρωταθλήτρια Ευρώπης η Μακάμπι, (98-86) τη Ρεάλ (photos)». *Onsports.gr*. Ανακτήθηκε στις 3 Απριλίου 2021.
5. ↑  newsroom, sport-fm. «Ξανά στην Τσιμπόνα ο Ζίζιτς». *sport-fm.gr*. Ανακτήθηκε στις 3 Απριλίου 2021.
6. ↑  «Τεχνικός διευθυντής στην Τσιμπόνα ο Ζίζιτς». *www.gazzetta.gr*. Ανακτήθηκε στις 3 Απριλίου 2021.
7. ↑  «Από τον Άντρια στον Άντε: Τα MVPs των Ζίζιτς έχουν φοβερές συμπτώσεις! (videos)». *Eurohoops*. 22 Ιανουαρίου 2022. Ανακτήθηκε στις 24 Ιανουαρίου 2022.